Danko Andrej, podpredseda NR SR (2024-05-10):
Porušujete rokovací poriadok. Klasika, ale my sme už toho vytrpeli dosť na to, aby ste nás tak vyprovokovali. V každom prípade, nech si každý urobí názor o tom, že či SNS je v rámci ministerstva kultúry zaujatá. Ja nepoznám z našich kruhov ľudí, ktorí sú v nejakých komisiách napojení na nejaké financovanie, že by mali nejaké peniaze. Čo by ste robili s nami, so SNS, keby sme boli poprepájaní v rôznych rozhodovacích komisiách? A často označujete značkou SNS aj ľudí, ktorí nie sú členmi SNS. Rozprávate tu často o Banskej Štiavnici, o odvolaní a menovaní človeka, ktorý tam bol 15 rokov zástupcom. Určite som hrdý na to, čo ministerka Šimkovičová robí. Ak majú ísť peniaze na rôzne pochody a nie na Slovenskú filharmóniu, tak stojím za ňou. Ak si nejaký roztrasený herec dovolí počas vystúpenia meniť texty a útočiť do nej, tak stojím za ňou. Ale v každom prípade, ak potom príde novela zákona o Fonde na podporu umenia a vy si želáte rešpekt a diskusiu, ja uznávam vaše kvality v mnohých veciach, tak to nemôže byť účelové, ale napriek tomu aj pri tých zmenách, pri navýšení rozpočtu a systémovej diskusii sme pre vás otvorení. Ale to nemôže fungovať tak, že vy sa budete oháňať slušnosťou a vaši kamaráti v Denníku N a SME budú písať o nejakom žrádle pre SNS. Vy hovoríte o slušnosti a často sa správate vy neslušne. Vy práve preferujete minoritné skupiny, aby ste vytvárali konflikt v tejto spoločnosti. Vy sa oháňate demokraciou len vtedy, keď nevládnete. A potom všetko popierate a všetko národné vám je smiešne. Ja mám úctu aj k Maďarom, Rusínom, ale hlavne milujem tento národ. A nemyslím si, že ministerstvo kultúry bolo vytvorené na to, aby sa peniaze rozdávali len v Bratislave, aby sme si všímali len minoritné skupiny. Áno, debatujme o ich problémoch, ale netvárte sa, že vám ide o odbornosť. Nie, mnohí z vás ste napojení na rôzne kruhy a mnohí ste vyrástli na neziskovkách v treťom sektore, či sa vám to páči, či nie. Ale áno uznávam, že mnohí z vás ste profesionálne zdatní. Ale vytvárate vy napätie. Vy ste tí múdri, ktorí môžu povedať, kto vie čítať a písať, kto je vzdelaný, kto má dobrú školu. A kde to v sebe beriete? Ak hovoríte o diskusii a akceptácii iného názoru, tak sa snažte rešpektovať aj náš postoj. A náš postoj je, že pre nás je Slovensko prvoradé. Áno, pre nás je prvoradá rodina v pozícii muža a ženy. Ale rešpektujeme každého, už akokoľvek sa rozhodne žiť. Ale môžete robiť čokoľvek, len chlap a žena môžu mať dieťa. Mnohí z vás ste zneužívaní v rámci, nazval by som, jedného účelu, a to je polarizácia tejto spoločnosti. Ja budem robiť všetko pre to, aby ministerstvo kultúry sa menilo, aby peniaze išli na folklórne slávnosti, na umenie, ale aby nebolo popierané aj iné umenie. Ale ak vy budete sa tváriť, že herci dobrovoľne na vašich demonštráciách demonštrujú, a potom ich platíte cez rôzne tretie sektory, alebo účelovo zneužívate peniaze vo fonde na politické filmy, účelové filmy, tak to nie je v poriadku. My neplatíme tretí sektor, aby vám rozkladal rodiny, útočil do vás. A každý z vás máte aj súkromie. Na štyri oči sú s vami často aj príjemné rozhovory, ale ako celok rozkladáte spoločnosť a potom ľudia na práškoch, ako Pročko, víťazia. Ja som zástanca toho, aby sme viedli dialóg. Urobím všetko pre to, aby ministerstvo neopomenulo aj minoritné skupiny, aby si všímalo aj potreby ľudí, ktorých dnes staviate na piedestál. Ale pre nás je na piedestáli Slovensko a sme Slovenská národná strana, od nás sa to vyžaduje. A ja úprimne ďakujem pani ministerke, že so svojím tímom mení ministerstvo kultúry. Budeme sa baviť o RTVS. Ak si myslíte, že je v poriadku, že štát leje 160 miliónov do inštitúcie, kde je štyri-, päťkrát viac ľudí ako v Markíze, že RTVS môžeme donekonečna dotovať a že neskončí krachom, tak sa mýlite. Pretože ak dokážu súkromníci v Markíze zarobiť na reklame 100 miliónov a ešte mať zisk 30 miliónov, tak sa pýtam, kde je RTVS, prečo stráca práva? Ale to nás čaká budúci týždeň. Zazneli tu mnohé kritické hlasy k tomu, že sa menia komisie, ale veď počkajte, ešte ste nevideli, ako to bude fungovať. A ja vám dávam slovo, že dvere u nás budete mať otvorené. A bárs by ste sa vy tak správali k nám, keď budete raz mať moc, čo dúfam, nebudete. Pretože pán Ódor je dobrým príkladom toho, ako využívate ľudí, keď sa vám hodia z hľadiska odbornosti, a potom ich politicky staviate na likvidáciu aj svojich politických kolegov. Tým jediným cieľom tej politiky je ovládnuť to spektrum za podpory Denníka N, Smečka a Zastavme korupcie. Zlikvidovať strany ako OĽANO, zneužiť KDH a zožrať SaS-ku. Žiaľbohu, taká je filozofia toho, čo je nastavené, a každý, kto slúži tým účelom, tak to časom pochopí, že jediná cesta je držať pokope v tom zdravom strede. A ja verím, že toto odvolávanie nebude úspešné, a ja verím, že ten dialóg vieme nastaviť, ale nestavajte sa na piedestál múdrosti, odbornosti, vzdelania, pretože na to nemáte právo. Práve vy sa povyšujete a práve ľudia, ktorí sú minoritní, často tú svoju traumu alebo ten útlak v živote preženú až do tej miery, že to, čo je pre nás prirodzené, je potom potláčané a nenormálne. Takže ja nepovažujem za normálne financovať nejakých tanečníkov pri tyči v Kunsthalle, rôzne pochody, ktoré minoritné skupiny podporujú, ale na druhej strane chcem vám povedať, že už ste ma mohli spoznať v tom, že mám k tomu všetkému rešpekt a úctu. Ale nedám sa psychošom ako Pročko už ďalej valcovať v politike, a preto budem v tej veci principiálny, pretože ak sa tá debata vráti k tomu, že sa budeme baviť o podstate problému, že sa budeme baviť, ako zlepšiť prezentáciu Slovenska, systémové financovanie športu, fungovanie polície a mnohých iných vecí, tak toho som zástanca a vždy som tým zástancom bol, pretože určite by som sa nepostavil takému zlu, aké sme mali aj v minulosti v strane v podobe predsedu, ktorého som musel zo strany vyhodiť. Ďakujem vám.